b'\n_START_ARTICLE_\nTravna gora\n_START_PARAGRAPH_\nTravna gora je visoka kra\xc5\xa1ka planota, ki se nahaja zahodno nad Ribni\xc5\xa1kim poljem in predstavlja najvi\xc5\xa1ji del Ob\xc4\x8dine Sodra\xc5\xbeica. Hkrati predstavlja severni del pogorja Velike gore, ki se vzdiguje zahodno nad poljem med Ribnico in Ko\xc4\x8devjem. Ve\xc4\x8dji, uravnani del Travne gore je na nadmorski vi\xc5\xa1ini med 850 in 950 m, nad njim se dvigujejo posamezni kopasti vrhovi: Veliki Marinovec (1029 m), Kali\xc4\x8dni vrh (1117 m), Kamni vrh (1017 m), Kraj\xc4\x8dev vrh (1049 m). Travno goro ve\xc4\x8dinoma pora\xc5\xa1\xc4\x8dajo bukovi in jelovi gozdovi, bogati z divjadjo (srne, jeleni, divji pra\xc5\xa1i\xc4\x8di in medvedi). Razvit je lovski turizem. Na obmo\xc4\x8dju Travne gore ni vodnih izvirov, ker voda izginja v podzemlje; prevladujo\xc4\x8da kamnina je triasni dolomit. Ime planote izhaja po ko\xc5\xa1enicah, travnikih in pa\xc5\xa1nikih, ki so jih uredili okoli\xc5\xa1ki kmetje in \xc5\xa1e vedno predstavljajo viden del pokrajine. Na njih rastejo tudi nekatere zavarovane rastlinske vrste, mdr. lovorolistni vol\xc4\x8din, brsti\xc4\x8dna lilija in zlati klobuk._NEWLINE_Osrednje naselje na obmo\xc4\x8dju Travne gore je Travna Gora, ki pa nima stalnih prebivalcev in vklju\xc4\x8duje pribli\xc5\xbeno 30 po\xc4\x8ditni\xc5\xa1kih hi\xc5\xa1ic. Nahaja se nedale\xc4\x8d od znane romarske cerkve Nova \xc5\xa0tifta. Preko Travne gore sicer poteka cesta Sodra\xc5\xbeica - Hrib - Lo\xc5\xa1ki Potok - \xc4\x8cabar, ki predstavlja pomembnej\xc5\xa1o regionalno povezavo s Hrva\xc5\xa1ko. Na sti\xc4\x8di\xc5\xa1\xc4\x8du pohodnih poti se nahaja Planinski dom na Travni gori (890 mnm), ob njem je urejeno smu\xc4\x8di\xc5\xa1\xc4\x8de, ko\xc4\x8da je lahko tudi cilj obmo\xc4\x8dne kolesarske ture._NEWLINE_13. julija 1941 je bila na mestu, kjer danes stoji planinski dom, ustanovljena ribni\xc5\xa1ka partizanska \xc4\x8deta, ki je delovala med Malo in Veliko goro od Velikih La\xc5\xa1\xc4\x8d do Ko\xc4\x8devja in je opravila ve\xc4\x8d diverzantskih akcij proti okupatorju. Na Travni gori in v okolici je bilo med NOB ve\xc4\x8d bojev, katerim so danes pri\xc4\x8da \xc5\xa1tevilna spominska obele\xc5\xbeja. V bli\xc5\xbenjem Jelenovem \xc5\xbelebu je bila 26. marca 1943 ena najslavnej\xc5\xa1ih bitk slovenskih partizanov. Tega dne sta Gub\xc4\x8deva in Cankarjeva brigada uni\xc4\x8dili bataljon italijanske divizije Macerata. Bataljon, ki je \xc5\xa1tel 480 vojakov in \xc4\x8dastnikov, je imel 106 mrtvih in 102 ranjena. Partizani so zaplenili polovico oboro\xc5\xbeitve italijanskega bataljona, pri tem pa imeli 5 mrtvih in 20 ranjenih.'